ዳያስፖራዎች በኢንቨስትመንት ዘርፍ በመሰማራት የበኩላቸውን መወጣት እንዳለባቸው ተገለጸ
ዳያስፖራዎች መንግስት ባመቻቸላቸው ምቹ ሁኔታ በመጠቀም በተለያዩ የኢንቨስትመንት ዘርፎች በመሠማራት ተጨባጭና ተግባራዊ እንቅስቃሴ ማድረግ እንዳለባቸው ተገለጸ፡፡የኦሮሚያ ዳያስፖራዎች ሳምንት መከበርን በማስመልከት በዛሬው ዕለት በአፍሪካ ህብረት አዳራሽ በተካሄደው ሥነሥርዓት ላይ የኢፌዴሪ ጠቅላይ ሚኒስትር ኃይለማርያም ደሳለኝ እንደገለጹት ዳያስፖራዎች ዕውቀታቸውን፣ ገንዘባቸውንና ልምዳቸውን በመጠቀም በኢንቨስትመንት ዘርፍ በመሰማራት የበኩላቸውን ሚና ሊጫወቱ ይገባል፡፡የኦሮሚያ ዳያስፖራዎች በተለያዩ የተፈጥሮ ሀብት በታደለው በኦሮሚያ ክልል ውስጥ በቡና ልማት፣በአበባና ፍራፍሬ እና በዓሣ ልማት ዘርፍ በመሠማራት ውጤታማ መሆን እንደሚችሉ ጠቁመዋል። ከፍተኛ ዕሴት በሚጨምረው በማኑፋክቸሪንግ ዘርፍ እና በጭስ አልባ ኢንዱስትሪው የቱሪዝም ዘርፍ ቢሰማሩም አዋጭ መሆኑን ተናግረዋል፡፡አገሪቱ ዛሬ ለደረሰችበት የዕድገት መሳላል የአርሶ አደሮችና የአርብቶ አደሮች ሚና እጅጉን የላቀ እንደሆነ ያወሱት ጠቅላይ ሚኒስትሩ የተመዘገበውን ዕድገት ለማስቀጠል የዳያስፖራው የነቃ ተሳትፎ ወሳኝ ነው ብለዋል፡፡ አዳዲስ በተከፈቱት ዩኒቨርስቲዎች በጥናትና ምርምር፣ በሙሉ ጊዜና በትርፍ ሠዓት መምህርነት በማገልገልም ዕውቀታቸውንና ልምዳቸውን ለአገራቸው ልማት ማዋል እንደሚችሉ ገልጸዋል፡፡ በተለያዩ የልማት ዘርፎች ለሚሰማሩ የኦሮሚያ ዲያስፖራዎች የፌዴራልና የኦሮሚያ ክልል መንግስታት አስፈላጊውን ድጋፍና ትብብር እንደሚያደርጉም አስገንዝበዋል፡፡የኦሮሚያ ክልል ፕሬዚዳንት አቶ ሙክታር ከድር በበኩላቸው በዓሉ በተለያዩ የውጭ አገራት የሚኖሩ የኦሮሚያ ዳያስፖራዎችን በአንድነት በማሰባሰብ ስለ አገራቸውና ክልላቸው ዕድገት እንዲወያዩና እንዲመካከሩ መልካም አጋጣሚ ይፈጥራል ብለዋል፡፡ዳያስፖራው አቅም፣ሃሳብ፣ልምድና ዕውቀት እንዳለው የጠቆሙት ፕሬዚዳንቱ ጠንካራና ሥራ ወዳድ በመሆኑም የአገሪቷን ልማት ለማፋጠን ወሳኝ የልማት ኃይል ነው ብለዋል፡፡  የድህነትና የረሃብ አገር ስትባል የነበረችው ኢትዮጵያ የዕድገትና የለውጥ ተምሳሌት መሆኗን አመልክተው ይህን ዕድገት ለማስቀጠልና ለማፋጠን የኦሮሚያ ዳያስፖራዎች በንቃትና በስፋት እንደሚሳተፉ አሳስበዋል፡፡የኦሮሚያ ዳያስፖራዎች ሳምንት ከሐምሌ 26 ቀን እስከ ነሐሴ 04 ቀን 2007 ዓ.ም “የዳያስፖራ የነቃ ተሳትፎ ለህዳሴአችን” በሚል መሪ ቃል ይከበራል፡፡ በአገር ዓቀፍ ደረጃ ደግሞ ለመጀመሪያ ጊዜ የኢትዮጵያ ዳያስፖራዎች ቀን ከነሐሴ 06 ቀን እስከ ነሐሴ 10 ቀን 2007 ዓ.ም “ሁሉም ለህዳሴ” በሚል መሪ ቃል እንደሚከበር ታውቋል፡፡